**Nagovor župana Občine Šentjur mag. Marka Diacija na spominski svečanosti na Resevni 23. marca 2024**

Spoštovani člani organizatorja, Združenja borcev za vrednote NOB Šentjur, člani drugih borčevskih organizacij, praporščaki ter vsi ostali obiskovalci. Hvala, ker ste se tudi letos prišli pokloniti spominu na tragične dogodke pod našo Resevno, ki je danes predvsem priljubljena rekreativna in družinska točka. Pred skoraj osmimi desetletji, naslednje leto bo jubilejno, pa je bila v hudi zimi prizorišče spopadov domačih borcev za svobodo z okupatorjem, v katerem je izgubilo življenje in s tem prihodnost mnogo ljudi. V zadnjih 30-ih letih je bilo ničkoliko poskusov revidiranja zgodovine, zato so slovesnosti, kot je današnja, pravzaprav nujne. Da jasno, glasno in nedvoumno povemo: okupator je želel Slovence, slovenski jezik in kulturo eliminirati, zbrisati iz obličja zemlje, partizanska vojska se mu je uprla. Tako in nič drugače.

Zato je tudi nujno, da pojemo in recitiramo pesmi upora ter boja, da skozi nas spregovori Karel Destovnik Kajuh, s tistim njegovim žarom, upanjem in željo po svobodi. Mladi pesnik je ni dočakal in nista je dočakala niti Cvetka Jerin in Dušan Lah, katerih mlada življenjska pot se je končala na Resevni, ravno, ko se je pred pomladjo 1945 osvoboditev že svetlikala na obzorju. Zato pa nas je, večina danes zbranih, že rojena v svobodi. Ni bilo težko verjeti obljubam velesil, ki so po drugi veliki vojne izčrpane in izropane sklepale pakte ter se zavzele za krhko ravnotežje miru. Po svetu so kmalu spoznali, kako so nekateri držali fige v žepu, še posebej tisti, ki imajo polna usta svobode in demokracije, a jo promovirajo preko topovskih krogel. Slovenci pa smo se po kratki osamosvojitveni vojni komaj izognili balkanski klavnici, ki je bila tako blizu, da smo praktično slišali krogle in krike številnih žrtev morije v nekdanji domovini. Svet je mižal in prepustil nekoč bratske narode usodi životarjenja in bede, v kateri so obtičali vse do danes. Upanje, da bo stara celina končno zaživela v sožitju in gospodarskem sodelovanju, iz katerega je gradila temelje za nadnacionalno povezovanje in skupno politiko, je bilo kratkega daha. Že dve leti v samem osrčju Evrope divja krvava vojna med Ukrajino in Rusijo. Dve leti vsakodnevnih alarmov, prečutih noči, bombnih napadov, zapravljenih človeških življenj in uničenih otroštev.

Je Evropa gospodarica na svojih tleh, ali išče mirne rešitve in možnosti prekinitve teh spopadov? Ne, utrujena zlata kraljica, kot jo je preroško imenoval Srečko Kosovel, zgolj kopiči svoj orožarski arzenal, ter ob pomoči stricev iz Amerike oborožuje vojsko do zob. Za povrh pa je ravnovesje zamajal še bližnjevzhodni konflikt, ki bo skoraj gotovo preskočil iz Izraelsko – Palestinskih meja v sosedstvo, kjer je ena sama tempirana bomba. In postaja tudi že humanitarna katastrofa neslutenih razsežnosti. Mednarodne organizacije so v obeh primerih le še brezzobi tigri. Slovenija, ki se tako rada hvali s svojim nestalnim članstvom v Varnostnem svetu, prav tako tišči glavo v pesek in ni bila do sedaj sposobna oblikovati niti enega tehtnega stališča, s katerim bi se zavzela za mirne rešitve. Le redki upajo povedati naglas preprosto dejstvo – vojna je globalni biznis in kapital glavna sila, ki vodi igro ter nas premika po tej zemeljski plošči kot figurice po šahovnici.

Jeffrey Sachs-eden najvidnejših makroekonomistov 80-let prejšnjega stoletja je pred nedavnim dejal: **»Mislim, da je pomembnih nekaj dejstev. Eno od teh je, da je vojna v ZDA največji posel. To je biznis, ki je na leto vreden tisoč milijard dolarjev. Obstaja veliko vplivnih institucij, ki so del tega-na primer univerzitetni sistem, saj dobi velik del sredstev od donatorjev, ki so del vojaškoindustrijskega kompleksa. Nekatere družbe, kot so Raytheon, Northrop, Boeing, Lockhead Martin, General Dynamics in drugi, dajejo denar univerzam neposredno in tam ustanavljajo svoje oddelke za mednarodne odnose. Velike družbe imajo na stotine milijard poslov s Pentagonom. Pa tudi veliko drugih korporacij ima ogromne posle na primer v Silicijevi dolini. Vse imajo obsežne pogodbe s Pentagonom. To je ogromen biznis.«** Gospod je državljan ZDA. Če povzamem: Vojaška mašinerija je najbolj mogočna industrija na svetu, ki se napaja in hrani le iz vojne.

Kajti tudi današnje vojne so drugačne, kot je bila tista, o kateri je pisal rime Kajuh. Boj za obstanek, za idejo, za ideale, za matere, žene in domovino. Gledanje skozi puškino cev, dolžino bajoneta, sovražnik v sosednjem jarku, tako blizu, da slišiš njegovo prestrašeno bitje srca. Novodobne vojne pa so vojne visoke tehnologije, daljinsko vodenih raket, brezpilotnih letal in bomb, ki priletijo kamorkoli. V bližnji bodočnosti tudi zelo verjetno umetne inteligence in robotiziranih postrojenj. Ne izbirajo otrok, žena, civilistov od oboroženih teroristov. Ljudje so dobesedno le še »kanonfuter«. Mi vsi pa le nemočni opazovalci, apatično občinstvo, ki s pritiskom na gumb daljinca odloča ali vojno ozavestiti ali raje preklopiti program stran od jokajočih žena, lačnih dojenčkov in strganih beguncev. Pač smo družba spektakla in prav tako le kolešček v tem mogočnem globalnem kapitalističnem ustroju. Njegovi prostovoljni sužnji in nenasitni potrošniki obenem. Kot taki smo pozabili na pesmi o svobodi drobne ptice, o češnjevem cvetu, ki ga mladi pesnik daje ljudem, vsem zatiranim in trpečim. Nimamo se več za kaj boriti, utrujeni od pehanja za dobrinami.

Srečo imamo, da živimo v miru, v svoji državi, ki je bila krvavo priborjena ter izborjena. Svet nam kaže podobe, iz katerih je jasno, da nam nič od tega ne sme biti samoumevno. Žal pa namesto, da bi v miru gradili svetlo in varno bodočnost za naše zanamce, tudi na domači sceni podlegamo poceni populizmom in politiki, ki naj bi nas razdvajala. Še ko gre za vprašanje, kdo se je s kom in za kaj boril pred 80-im leti. Pa tudi pred dobrimi tremi desetletji. Šele, ko bomo premagali te delitve in se poenotili za skupno prihodnost, bomo vredni svojih prednikov in njihovega boja. Kajti tudi za to so se borili. Da se nam ni treba.

Hvala vsem, ki ste prišli na spominsko slovesnost izkazat čast žrtvam za našo svobodo.

Slava jim in živela Slovenija.